ועדת הכנסת, כנסת 15, פרוטוקול מספר 178, 2001-03-21 15:00

יוסי כץ: אני מתכבד לפתוח את ישיבת ועדת הכנסת, נושאים רבים על סדר היום, הנושא הראשון: מסגרת לדיון באי-אמון.

יוסי כץ: הייתה הסכמה של ועדת ההסכמות, שנקיים דיון באי-אמון שהגישה סיעת מרצ בשל דרכה המדינית והחברתית של הממשלה.

יוסי כץ: הדיון הזה יתחיל בשעה 11 בבוקר, לאחר ההצבעה על הפיצול.

יוסי כץ: ישיבת הכנסת תתחיל בשעה תשע בבוקר בנושא חוק הקפאת חוקים, מסיימים את הנושא בין השעה עשר לאחת עשרה ומצביעים על כך, מייד לאחר מכן מצביעים על הפיצול ואז יחל הדיון בהצעה להביע אי-אמון בראש הממשלה, הדיון בנושא הזה יתחיל בסביבות השעה אחת עשרה.

יוסי כץ: אני לא מתחייב על השעה ולכן אני מציע לכם לאייש את הכנסת החל מהשעה עשר.

יוסי כץ: הודעות הסיעות – 5 דקות לכל סיעה.

יוסי כץ: בסוף הדיון תתקיים הצבעה.

יוסי כץ: סדרי הדיון בהצעת חוק התקציב לשנת 2001 ובהצעות החוק הנלוות וישיבות הוועדות בשבוע זה.

יוסף יצחק פריצקי: אדוני היושב ראש, אני רוצה להציע, כפי שסוכם, לדון בארבעה חוקים ובלבד שתהיה עליהם הסכמה כאן בוועדה שהם אכן יובאו לקריאה שניה ושלישית.

מיכאל איתן: הקריטריון הוא חוק שמגיע ללא הסתייגויות שיש עליו הסכמה פה אחד ואין עליו חילוקי דעות.

מיכאל איתן: החוק שאני מביא הוא חוק חתימה אלקטרונית, אני מבקש שיביאו אותו לדיון ולא ידחו אותו לאחר הפגרה.

יוסף יצחק פריצקי: אני מניח שלחוק החתימה האלקטרונית לא תהיה פה בעיה, ההסתייגויות הן לא מדד.

יוסי כץ: חוקים שוועדת ההסכמות תאשר אותם ואין לגביהם מחלוקת, אפשר יהיה להביא אותם.

אופיר פינס-פז: אני לא יודע מה זה חוקים טכניים, אני לא יודע אם הסתייגויות זה קריטריון, יש תקנון לכנסת שאומר, שאי אפשר לעכב חוק שבא לקריאה שניה ושלישית.

אופיר פינס-פז: אפשר לא להביא לדיון הצעות חוק בקריאה טרומית או בקריאה ראשונה אבל אי אפשר לעכב חוק בקריאה שניה ושלישית.

בנימין אלון: נשיאות הכנסת יכולה שלא לקבוע אותו בסדר היום.

אופיר פינס-פז: הנשיאות לא יכולה, תשאלו את יושב ראש הכנסת, תשאלו את צבי ענבר, תשאלו את מזכיר הכנסת.

זאב בוים: גם בשבוע של תקציב?

אופיר פינס-פז: בכל שבוע.

אופיר פינס-פז: אני מציע, כל מה שבא לשולחן הכנסת, וזה לא הרבה - - -

אריה האן: עד עכשיו מדובר בשבעה חוקים.

אופיר פינס-פז: שבעה חוקים שבאים לקריאה שניה ושלישית ואני מציע לאפשר להצביע עליהם בימים שני ושלישי.

אבשלום וילן: חבר הכנסת פינס, אני רוצה להזכיר לך, שלפני שבועיים ניהלת ישיבה של ועדת ההסכמות וביקשת הארכה של מושב הכנסת לצורכי הדיון בתקציב בלבד.

אבשלום וילן: עכשיו אתה מציע להוסיף חוקים נוספים.

אבשלום וילן: אמרתי, חוקים שיש עליהם הסכמה, אין בעיה, למשל, אתמול הגיעו כמה חוקים כמו תקנות מס שהממשלה לא העבירה אותם, אז לאף אחד מאתנו אין אינטרס להשהות אותם.

אבשלום וילן: כאן מדובר בדברים טכניים.

אבשלום וילן: אם יש שלושה חוקים נוספים, אני מוכן להביא אותם רק אם תהיה עליהם הסכמה, אבל אם החוק בעייתי הוא לא יעלה למליאה.

יוסי כץ: הונחו על שולחן הכנסת שש הצעות חוק שהוכנו לקריאה שנייה ושלישית, מתוכם חמש הצעות ללא כל הסתייגות.

מיכאל איתן: מישהו יכול להסביר מה הבעיה להביא אותם?

יוסי כץ: אומרת האופוזיציה, הסכמנו כולנו בהסכמה כללית להאריך את מושב הכנסת בשבוע רק למען דיוני התקציב.

יוסי כץ: אין היגיון למנוע חוקים שהגיעו לקריאה שניה ושלישית כמו למשל החוק שלך, חוק חתימה אלקטרונית.

יוסי כץ: אני רוצה להציע, שיעלה לדיון כל מה שתאשר ועדת ההסכמות.

אפי אושעיה: אני רוצה להבהיר מה סוכם בוועדת ההסכמות.

אפי אושעיה: יש תקנון לכנסת והוא גובר על כל הסכמה שנגיע אליה.

אפי אושעיה: הייתה הבנה, שנפנה לראשי הוועדות ונאמר להם שלא להעלות חוקים לקריאה שנייה ושלישית וזה מהסיבות שמנינו אותן קודם.

אפי אושעיה: אי אפשר לחייב אותם, אם יושב ראש ועדה יחליט כן להביא חוק שהוכן לקריאה שנייה ושלישית, אנחנו חייבים לפעול על פי תקנון הכנסת ולהביא אותם למליאה.

מיכאל איתן: זה לא נכון.

מיכאל איתן: בתקנון הכנסת יש סעיף שמאפשר לוועדת הכנסת להחליט כל דבר בניגוד לתקנון.

מיכאל איתן: ועדת הכנסת יכולה להחליט שאין הצבעות במשך חודש ימים.

מיכאל איתן: במשך השנים התבסס כאן נוהג שאומר, שלא משתמשים בסעיף הזה כי הוא סעיף אנטי דמוקרטי בעליל אלא כאשר יש הסכמה פה אחד.

מיכאל איתן: כאשר הגיעו למצבים שאי אפשר לכנס בכל רגע את ועדת הכנסת, אמרו, החלטה פה אחד תיתן הסמכה לוועדת ההסכמות וההנחה היא שזה מקובל על כולם ואפשר להשתמש על בסיס אותו סעיף גם בדברים שאינם על פי התקנון, ובלבד, שאם סיעה תאמר שזה לא מקובל עליה, מכנסים את ועדת הכנסת ופותרים את הבעיה, יכול להיות שמבטלים את ההסכמה של ועדת ההסכמות שבה לא היו מיוצגות כל סיעות הבית.

אופיר פינס-פז: ואם ועדת ההסכמות לא מגיעה להסכמות?

מיכאל איתן: אז ברור שאין הסכמה.

מיכאל איתן: אבל אני אומר, גם כאשר ועדת ההסכמות מגיעה להסכמה בעניין סדרי דיון, וסיעה שאינה מיוצגת בוועדת ההסכמות אומרת שזה בניגוד לתקנון ואנחנו לא מסכימים, כוחה גובר על ועדת ההסכמות.

מיכאל איתן: ועדת ההסכמות נועדה לאפשר דברים שעומדים בניגוד לתקנון השוטף, על מנת שאפשר יהיה לקבל החלטות במנגנון מהיר בניגוד לתקנון.

מיכאל איתן: נקודה שנייה, העניין של האופוזיציה וזכויותיה מול הצעות החוק.

מיכאל איתן: אין התנגשות בין הדברים, האופוזיציה - ואני הייתי אחד הממציאים של העניין הזה – המניע היה לשגע את הממשלה, לתפוס תשומת לב ולהביא את דברה בשבוע התקציב.

מיכאל איתן: הנשק הזה הופך פתאום בומרנג, למה?

מיכאל איתן: כי האופוזיציה דופקת את עצמה, היא רוצה להחזיק ולהאריך את הדיון לשבוע ימים, ואני שנלחמתי על העניין, הייתי צריך לרוץ לחפש אנשים שיסכימו לאייש את הדוכן.

מיכאל איתן: לכן, אין חוסר זמן בשבוע הזה, אפשר להביא את הצעות החוק האלה גם בשתיים בלילה אם אתם לא רוצים בעשר בבוקר, אפשר להביא אותם בכל שעה.

אליעזר כהן: את מועד תחילת הפגרה דחו רק בשל התקציב, התקציב הוא נושא גדול, אנחנו צריכים לעבוד כמה ימים על הנושא הענק הזה.

אליעזר כהן: בכל הצעות החוק שציינת אין שום דבר של חיים ומוות שאי אפשר לדחות.

אליעזר כהן: אנחנו נצביע כנגד כל חקיקה נוספת פרט לתקציב.

אבשלום וילן: אדוני היושב ראש, גם חבר הכנסת פריצקי וגם אנוכי מסירים את התנגדותנו, מקבלים את הצעתם של חברי הכנסת מיכאל איתן ואפי אושעיה, ובתנאי שיתקבל סיכום האומר, שלא מביאים הצעות שיש עליהן חילוקי דעות.

בנימין אלון: אם השר המשיב לחקיקה הנ"ל מתנגד, אני מציע שלא להביא את החוקים בשבוע הזה.

יוסי כץ: צדקו חברי הכנסת אפי אושעיה ומיקי איתן, ועדת ההסכמות היא ועדה שנועדה להכשיר דברים גם אם הם בניגוד לתקנון ובלבד שיש הסכמה עליהם.

יוסי כץ: אף אחד מסיעות הבית שלא מיוצגות בוועדת ההסכמות - - -

מיכאל איתן: סליחה שאני קוטע אותך, לדעתי צריך להוסיף שני נציגים נוספים לוועדת ההסכמות, האחד ממרצ והשני מסיעת ש"ס.

יוסי כץ: הצעות חוק שוועדת ההסכמות תודיע שהן אינן מעוררות מחלוקת, הצעות החוק הללו ישולבו בדיון.

מיכאל איתן: אם יש עדיפות לדיוני התקציב, אני מבקש שהשעות שבהם ישולבו החוקים הנ"ל לא יבואו בזמן פריים-טיים, חברי הכנסת רוצים להתבטא בנושא התקציב.

יוסי כץ: ביום שני, בסביבות השעה שתיים, לאחר שסיימנו עם הצעת האי-אמון, מתחילות ההסתייגויות לחוק ההסדרים.

יוסי כץ: הן תמשכנה עד יום שלישי - - -

מיכאל איתן: אבל זה סותר את מה שסיכמנו.

מיכאל איתן: יש כאן אי הבנה.

מיכאל איתן: אני הבנתי שוועדת ההסכמות תשלב בשלושת ימי ההסתייגויות את החקיקה של החוקים הללו.

יוסי כץ: זה מה שאמרתי, בסביבות השעה שתיים יתחיל דיון בנושא הסתייגויות לחוק ההסדרים.

יוסי כץ: הדיון ימשך ברציפות עד יום שלישי בשעה ארבע אחר הצהרים.

יוסי כץ: לאחר מכן יתחיל דיון בן שש שעות בהסתייגויות לחוק התקציב אשר יסתיים בשתיים לפנות בוקר, יום רביעי.

יוסי כץ: ביום רביעי בשעה אחת עשרה בבוקר אנחנו מתחילים בהצבעות על הצעת חוק התקציב ועל חוק ההסדרים.

יוסף יצחק פריצקי: לא שריינת זמן לחוק ביטול חוקים בקריאה שנייה ושלישית.

יוסי כץ: שאלת אותי מה נעשה משתיים לפנות בוקר ועד אחת עשרה בבוקר, אני מניח שבסביבות תשע עד אחת עשרה בבוקר, יום רביעי, נקיים דיון על חוק הקפאת חוקים בקריאה שנייה ושלישית.

אופיר פינס-פז: הזמן הזה לא מספיק.

יוסי כץ: אני כבר אומר, ייתכן וביום שני נצטרך לכנס את ועדת הכנסת לשחרר פטור מחובת הנחה.

מיכאל איתן: אדוני היושב ראש, אני אומר לכם, אתם עושים טעות גדולה עם ריכוז ההצבעות בשעה מסוימת.

מיכאל איתן: עם כל הכבוד לדיון שהיה פה, התקנון קובע שמצביעים על כל סעיף מייד עם גמר הסעיף ואתם לא יכולים לשנות זאת.

מיכאל איתן: אתם הופכים את השלושה ימים של התקציב לבית קברות, חברי כנסת יודעים שהדיון נפתח ביום שני, וביום רביעי הצבעות, הם לוקחים חופש עד יום רביעי, שלושה ימים הם לא יהיו פה, הם יבואו ביום רביעי.

מיכאל איתן: אני מציע שלא לקבוע מועד להצבעות, כך כולם יישבו פה ואף אחד לא יודע מתי ההצבעות.

מיכאל איתן: אני חוזר ואומר, אתם עושים שימוש בסעיף לא דמוקרטי, הייתה מסורת שלא נוגעים בו.

מיכאל איתן: אני רוצה להזכיר לך בזמן שלטונו של רבין ז"ל, חגי מירום היה בזמנו יו"ר הוועדה שאמר, אני לא אפעל כך אלא אם תהיה הסכמה מלאה לכך.

יוסי כץ: חבר בוועדת ההסכמות אמר את מה שאמר, מה אתה בא אליי בטענות?

יוסי כץ: הייתה כאן הסכמה מלאה של סיעות האופוזיציה.

מיכאל איתן: אדוני, אני בא אליך בטענות כי אתה יושב ראש ועדת הכנסת ואם אתה רוצה שהכנסת תהיה שווה משהו, אתה צריך לנהוג אחרת.

יוסי כץ: אני לא יכול להכריח אותם.

יוסף יצחק פריצקי: אנחנו לא היינו בוועדת ההסכמות ולא הסכמנו לכך, כלומר, נציג שלנו לא הסכים לסדרי הדיון בוועדת ההסכמות.

יוסף יצחק פריצקי: אחת מהשתיים צריך להחליט, או שהוועדה אומרת, דנים בתקציב, מתחילים בשעה מסוימת ואז אני מגייס את חבריי באופוזיציה, באמצע הלילה ננסה להעביר הסתייגות אחת או שתיים, או שברוב גדול תקבעו סדרי הצבעות.

יוסף יצחק פריצקי: אני אומר לך שאם זה מה שייקבע, אני אלך לישון ולא אשאר כאן בלילות.

יוסי כץ: לא הייתי מעלה על דעתי לקבוע סדרי דיון כפי שקבעתי אלמלא חצי שעה לפני הישיבה של ועדת הכנסת ישבה כאן ועדת ההסכמות, איש לא ערער על הקביעה הזאת.

יוסי כץ: מאחר ואתה מערער על הקביעה הזאת, אני לא מתכוון לכפות כאן הצבעה, אני מציע לנקוט בדרך של פשרה, לקבוע זמן מסוים שבו אנחנו מבצעים את תהליך ההצבעה.

מיכאל איתן: ועדת ההסכמות שהייתה מורכבת מקואליציה ואופוזיציה קבעה תחנות ואמרה, עכשיו דנים בחוק ההסדרים בפרק א' וכך הלאה.

יוסי כץ: הייתי שותף להחלטות האלה בעבר, השאלה פשוטה, האם אתם רוצים לקבוע עכשיו את ההסדרים פה בוועדה או שוועדת ההסכמות תשב ותחליט ותבואו אליי עם החלטות.

אפי אושעיה: בשעה שתיים וחצי ישבה כאן ועדת ההסכמות וסיכמה על ההסדרים.

אפי אושעיה: חבר הכנסת מיקי איתן מגיע לכאן, שלא ברור לי את מי הוא מייצג ומנסה לשנות את החלטת ועדת ההסכמות.

מיכאל איתן: אני חבר בוועדת ההסכמות?

אפי אושעיה: אני לא יודע, אני יודע שבוועדת ההסכמות ישב יושב ראש הקואליציה, נציגי הסיעות והגיעו להסכמה.

מיכאל איתן: מי קבע את הרכב ועדת ההסכמות?

אריה האן: על פי מיטב ידיעתי, ועדת ההסכמות תמיד נקבעה בהסכמה, לא בתוך ועדת הכנסת, ועדת הכנסת לא בוחרת.

מיכאל איתן: באיזה הסכמה זה נקבע?

אפי אושעיה: הסכמה בין הסיעות.

אריה האן: הסכמה בין הסיעות ולא בתוך ועדת הכנסת.

אפי אושעיה: אדוני היושב ראש, לא יכול להיות שיבוא אדם אחד ויקים כאן מהומה.

מיכאל איתן: מה זה קשור לאדם אחד?

אפי אושעיה: ועדת ההסכמות החליטה, אתה לא חבר בוועדת ההסכמות, אבל אתה בא לכאן ומשתלט על הדיון.

אפי אושעיה: אתה חצוף ולא מבין שלא רצו אותך.

מיכאל איתן: בור כמוך הוא אדם רצוי בכל מקום.

אפי אושעיה: מה הקשר לבורות?

אפי אושעיה: לא רצו אותך ואתה משתלט על הדיון כאן.

מיכאל איתן: אני לא משתלט על הדיון.

אפי אושעיה: התקיימה ועדת הסכמות שהגיעה להסכמה ואתה לא חבר בה, ועדת הכנסת יכולה לקבל את ההמלצות של ועדת ההסכמות.

מיכאל איתן: אני חבר בוועדת הכנסת, מותר לי לערער על החלטתה של ועדת ההסכמות.

יוסי כץ: רבותיי, אני מודיע לכם חגיגית, את הדיון הזה סיימנו, אני אודיע מתי תתכנס ועדת הכנסת, בינתיים אני מבקש מכם לאשר הרכבה של ועדת ההסכמות: זאב בוים, אפי אושעיה, יאיר פרץ, אבשלום וילן, מיכאל קליינר, מוחמד ברכה ואליעזר זנדברג.

שאול יהלום: על פי מה אדוני קובע את הרכבה של הוועדה?

יוסף יצחק פריצקי: הוא לא קובע, הוא מביא זאת להצבעה.

שאול יהלום: לא יכול להיות שסיעה בת חמישה חברי כנסת לא יהיה לה נציג בוועדת ההסכמות ולעומת זאת סיעה בת חבר אחד יש לה ייצוג.

יוסף יצחק פריצקי: העניין הוא של שוויון קואליציה אופוזיציה.

יוסף יצחק פריצקי: לי לא נוח לייצג סיעה של ח"כ אחד, אני שואל את עצמי אם אני לא פוגע בחבר הכנסת אחמד טיבי או אחרים.

מיכאל איתן: אני רוצה לומר לך, שלוועדת ההסכמות אין שום סמכות מעבר להסכמה כללית.

מיכאל איתן: אם אתה לא תסכים למשהו שוועדת ההסכמות פסקה, אתה תחזור הנה.

יוסי כץ: אני אומר לכם, גם הוועדה הזאת רחבה יותר מדי.

יוסי כץ: יש למישהו הצעה קונקרטית על שתי תחנות הצבעה ?

מיכאל איתן: אני אומר לכם, אנשים חושבים שאני רוצה להשתלט, כל דבר כאן צריך להיות עם נימוקים.

מיכאל איתן: אתם חברי הכנסת, גם האינטרס הפרטי האישי שלכם צריך להיות שלכנסת יהיה מעמד.

מיכאל איתן: אם אתם רוצים שחברי הכנסת ייעלמו לשלושה ימים, תחליטו על הצבעות ביום רביעי.

מיכאל איתן: אני לא רוצה להציע מאומה, אני רק רוצה שתשמרו על הימים האלה, שיתקיים דיון מכובד שיביא כבוד לכנסת.

יוסף יצחק פריצקי: אדוני היושב ראש, אני מציע שייקבע מועד הצבעה שמתחיל בחוק התקציב.

יוסף יצחק פריצקי: אם חוק ההסדרים לא יעבור לא תיפול ממשלה, אבל אם התקציב לא עובר, כולם הולכים הביתה.

יוסף יצחק פריצקי: תקבע מועד הצבעה לחוק התקציב.

יוסי כץ: חבר הכנסת יהלום, מאחר ואתה נמנה על האופוזיציה, האם אתם מוכנים להסמיך אותי לקבוע סדרי הצבעה בכפוף להערות ששמענו, שצריך לשמור על החיים של הכנסת.

יוסי כץ: תסמכו עליי, אני הבנתי את הערתו של חבר הכנסת איתן, אני רוצה לשמור על כבודה של הכנסת, אתם מוכנים להסמיך אותי לקבוע זאת?

שאול יהלום: כן.

יוסף יצחק פריצקי: ובלבד שההצבעות לא יתחילו לפני יום רביעי אחר הצהרים.

יוסף יצחק פריצקי: אני מבקש להצביע ביום רביעי אחר הצהרים.

יוסי כץ: חבר הכנסת פריצקי, אני מציע לך לקבל את מה שחבר הכנסת יהלום אמר, אני הבנתי אותך טוב מאוד, אנחנו נצביע על חוק התקציב בסביבות השעה אחת עשרה, שתיים עשרה ביום רביעי.

יוסי כץ: הערתו של חבר הכנסת מיקי איתן חשובה מאוד, לעשות טכניקה כלשהי, שלא יהיה מצב שבו מיום שני ועד יום רביעי שמצביעים על התקציב הכנסת תהיה "מתה", לא יהיו נוכחים.

יוסי כץ: כדי למנוע מצב כזה, מבקשים להסמיך אותי לקבוע טכניקה שתאפשר שהחיים פה בבית ימשיכו להתנהל ויעניינו את הציבור.

יוסף יצחק פריצקי: אדוני היושב ראש, אם אתה קובע מועד להצבעות, תקבע גם מועד מתי מסתיימים הדיונים ביום שני וביום שלישי.

יוסי כץ: ההחלטה הפורמלית היא, מסמיכים את יושב ראש ועדת הכנסת לקבוע את סדרי ההצבעה תוך התייעצות עם האופוזיציה.

יוסי כץ: אני מעמיד זאת להצבעה, מי בעד ירים את ידו.

יוסי כץ: בעד – רוב נגד – אין נמנעים – אין ההצעה נתקבלה.

יוסי כץ: ההצעה נתקבלה, אני מודה לכם.

יוסי כץ: למען הסדר הטוב, ראשי ועדות שמעונינים לקיים ישיבות בזמן ישיבת המליאה ייפנו ליושב ראש הכנסת.

יוסי כץ: סדרי כינוס הכנסת בפגרה

נעמי חזן: מכיוון ש מדובר בממשלת אחדות לאומית יש אופוזיציה מאוד קטנה ומפוצלת.

נעמי חזן: הייתה פנייה דומה של הליכוד בתחילת הקדנציה, אנחנו מבקשים לאפשר לבקש ישיבות מיוחדות בזמן הפגרה עם 20 חתימות.

אריה האן: אבל זה חוק.

יוסי כץ: חוק הכנסת תוקן בעקבות היוזמה של הליכוד, שהייתה בהסכמה כללית, היינו אז בקואליציה ונעתרנו לבקשה: "יושב ראש הכנסת יכנס את הכנסת שלא בתקופת הכנסים של הכנסת על פי דרישה של 25 חברי כנסת – לפני כן הדרישה הייתה של 30 חברי כנסת – או על פי דרישת הממשלה.

יוסי כץ: " הבקשה שלכם היא בעצם בלתי אפשרית לבצעה אלא אם יתוקן החוק, זה המצב המשפטי.

יוסי כץ: יש מצב חדש בכנסת הזאת, הקואליציה רחבה מאוד, אנחנו מבקשים שהקואליציה תתמוך ברעיון להפחית את המספר ל-20.

זאב בוים: אי אפשר, זה חוק.

יוסי כץ: אם תאמרו לי שאתם בעד ולא מנהלים עימותים על כך, ועדת הכנסת תיזום הצעת חוק כזו, היא יכולה להגיש זאת מיידית לקריאה ראשונה.

מיכאל איתן: מבחינה משפטית הדבר בלתי אפשרי כי אז זה היה עניין של תקנון והיום זה עניין של חוק.

מיכאל איתן: על מנת להיות הגונים, אני מניח שאפשר לגייס עוד חמש חתימות.

מיכאל איתן: ההצעה שלי, שאם תהיה פניה לכנס את הכנסת, היא תופנה ליושב ראש ועדת הכנסת עם 20 חתימות קיימות, יושב ראש ועדת הכנסת יפעל כמיטב יכולתו להשיג חמש חתימות נוספות ואנחנו נלך כבית הילל לעניין הזה.

נעמי חזן: הרעיון נכון, אני מוכנה לקבל אותו ולראות איך הוא עובד בזמן הפגרה הנוכחית אבל עם תיקון אחד, אנחנו נגיש את החתימות ליושב ראש הכנסת ולא ליושב ראש ועדת הכנסת.

נעמי חזן: עם כל הכבוד ליושב ראש ועדת הכנסת, למה לערב אותו?

יוסי כץ: כדי שהוא יעשה את העבודה עבור יושב ראש הכנסת, זה לא נעים לבקש דבר כזה מיושב ראש הכנסת להתחיל להתרוצץ אחר חתימות.

יוסי כץ: תעבירו אליי העתק ואני אפנה לראשי הסיעות.

נעמי חזן: אם זה לא יעבוד נצטרך לבקש חקיקה.

נעמי חזן: אדוני היושב ראש, הערה לסדר בעניין החדרים, זה לא מופיע בסדר היום שלנו.

יוסי כץ: זה מופיע תחת סעיף שונות.

נעמי חזן: המליאה עובדת ברגע זה, עם כל הכבוד, אני מבקשת לתת התראה ולשים את הנושא על סדר היום כדי שיתנהל דיון מסודר.

נעמי חזן: יש כאן קבוצה מקרית לחלוטין של חברי כנסת וזה נושא שמאוד חשוב לחברי הכנסת.

יוסי כץ: נעשתה כאן עבודה, חבר הכנסת מיקי איתן תרם את תרומתו הגדולה לעניין הזה, אני ישבתי אתמול כמה שעות בנושא הזה.

יוסי כץ: הכנסת עצמה לא השתנתה אבל הרכב הסיעות בכנסת השתנה.

יוסי כץ: יש סיעות בנות שישה חברים שעכשיו הפכו לחמישה חברים בסיעה וסיעת יחיד.

יוסי כץ: יש סיעות שהתפלגו.

יוסי כץ: יש וריאציות שונות.

יוסי כץ: נוצר מצב שבו חברים קיבלו את החדרים שלהם מהסיעות.

יוסי כץ: יכולות להיות סיעות גדולות שחילקו את החדרים לחברים, נתנו להם באגף ההילטון אבל משפוצלה הסיעה, נשאר חבר כנסת שהוא סיעת יחיד ויש לו חדר בהילטון וזה בא על חשבון החברים שלו שבעצם הם הזכאים.

יוסי כץ: מה שעשינו - - -

נעמי חזן: מי זה אנחנו?

יוסי כץ: עובדי הכנסת שעוסקים בכך ואנוכי.

יוסי כץ: מסתבר, שסיעת מרצ, כתוצאה מהחלוקה הזאת התברר שמגיע לה חדר נוסף בהילטון.

יוסי כץ: תסמכו על כך שיש כאן אנשים שרוצים צדק.

יוסי כץ: רבותיי, הוכנה על ידי טבלה שמפרטת את חלוקת החדרים שנובעת מהרכב הסיעתי הנוכחי של הכנסת.

יוסי כץ: היא נובעת גם מהעובדה שהממשלה התרחבה והיום היא מונה 26 שרים.

יוסי כץ: אני לא רוצה לעשות מחטף, אני חושב שזה לא יהיה הוגן - - -

מיכאל איתן: אני רוצה להסביר מה כתוב בטבלה כדי שהחברים יבינו את הכתוב.

שאול יהלום: אני מצדיק את חברת הכנסת חזן, שאדוני נבחר ליו"ר, הצעתי ואמרתי, נהוג ששונות כוללים עולם ומלואו, חלוקת חדרים זה לא דבר דחוף, זה דבר שידעו עליו אתמול ושלשום, אנחנו מבקשים שסעיף שונות יתפרק.

שאול יהלום: אינני חושב שסיעה שלא התפלגה צריכה להשתנות, חבר כנסת שלא קרה שינוי לסיעה שלו צריך לעזוב את חדרו.

זאב בוים: אבל הוא לא פועל בחלל ריק.

שאול יהלום: עם כל הכבוד לסיעות שמרכיבות את הקואליציה, אם יש מישהו שצריך לספוג בגלל שיש ממשלה הן סיעות הקואליציה, לא יכול להיות שסיעות האופוזיציה שאין להן לשכות ובתי מלון יעזבו את חדרן בגלל שיש 26 שרים וממשלה מנופחת.

שאול יהלום: לכן אני אומר שצריך לחשוב על פתרונות הגיוניים.

יוסי כץ: חבר הכנסת איתן יציג את ההצעה, תעברו עליה ותעירו הערות, בישיבה הבאה נאשר את ההצעה.

שאול יהלום: לא קבענו בודק, למה מיקי איתן מחלק את החדרים?

יוסי כץ: חבר הכנסת איתן הוא יועצי לעניין חלוקת החדרים בשכר של שקל לשנה.

מיכאל איתן: מה זה משנה כרגע מי הביא את ההצעה ומי הכין אותה?

מיכאל איתן: זו לא החלטה שכופים אותה, זה בסיס לדיון, אם יהיו הערות ואם יהיו נימוקים, נשנה.

מיכאל איתן: שנית, אי אפשר לדון בהצעה מבלי שחברי הכנסת יבינו מה כתוב בה.

מיכאל איתן: אני אומר לך כמי שכתב את ההצעה, אני לא מאמין שמישהו יבין מה כתוב פה בלי דברי הסבר.

מיכאל איתן: אני אסביר במה מדובר.

מיכאל איתן: יש לנו חלוקה, נתחיל בטור של הילטון שהוא הבעייתי ביותר.

מיכאל איתן: העיקרון הראשון היה, שאנחנו מעדיפים את חברי הכנסת על פני שרי הממשלה.

מיכאל איתן: לממשלה יש את הקומה השנייה ואנחנו לא מקבלים את העיקרון שחברי כנסת שאין להם לשכות צריכים לוותר לשרי הממשלה שיש להם גם לשכות נוספות.

מיכאל איתן: קומה שנייה היא קומת הממשלה ושם יש להם את המקומות שלהם.

מיכאל איתן: הנושא של ההילטונים באגף החדש טופל בתחילת הקדנציה ולא שינינו בו כהוא זה, אותה החלטה שהייתה חלוקה סיעתית, הכנסת לא השתנתה בהרכב סיעותיה, נשאר אותו מספר חברים ואותם מקומות, לכן אני מתפלא על חבר הכנסת יהלום שאומר שמישהו לוקח חדר מהמפד"ל, למפד"ל היו שני חדרים בהילטון והיא נשארה עם שני חדרים בהילטון.

שאול יהלום: אתה לא מציג את העניין נכון, אתה מוציא שרים מההילטון ואתה משאיר את זה לסיעה.

מיכאל איתן: נכון.

מיכאל איתן: כרגע הסברת שלא צריך להוציא, עכשיו אתה כן רוצה לשנות.

מיכאל איתן: אם יש בעיה במפד"ל שאתה חושב שפגענו בה, אני אומר לך זה יתוקן, אין שום סיבה שלמפד"ל יהיה תיקון לרעה אלא רק לטובה.

מיכאל איתן: אם העיקרון הזה נשבר, אנחנו נתקן אותו, אבל לא רק למפד"ל אלא גם לכל הסיעות האחרות.

מרינה סולודקין: אתה פוגע בסיעת "ישראל בעליה".

מיכאל איתן: מייד נדבר על כל סיעה וסיעה.

מיכאל איתן: אני חוזר ואומר, אם יש טענות לגבי נושא ההילטונים הם יכולים להיות במקרים שסיעות התפלגו.

מיכאל איתן: לדוגמה, חבר הכנסת קליינר היה בסיעה של ארבעה חברים, במסגרת ארבעה חברים הוא קיבל חדר בהילטון, היום הוא סיעת יחיד ולאחד לא מגיע הילטון, הוא לא יכול להמשיך לקבל חדר בהילטון.

מיכאל איתן: לא שמעתי תלונה שמישהו בא בטענה לשינוי בהילטונים.

שאול יהלום: אני מתלונן.

מיכאל איתן: לא המפד"ל וגם לא מרצ נפגעו, אולי הם רוצים יותר אבל הם לא נפגעו.

מיכאל איתן: הנושא הבא, 24 חדרים עם חלון.

אבשלום וילן: כמעט כל חברי הכנסת של הליכוד והעבודה, החדרים שלהם בהילטונים פרט לאחד או שניים.

אבשלום וילן: לעומת זאת, סיעה כמונו רק ארבעה בהילטונים והשאר בחדרים אחרים.

מיכאל איתן: חלוקת ההילטונים הייתה לפי סיעות, גם בקדנציה הקודמת, שיוסי שריד וחיים אורון היו שרים בממשלה לא אמרת אני מוותר, אז החלוקה הנוכחית הייתה טובה, פתאום היום זה לא טוב.

בנימין אלון: אני מבקש שתעבור על כל עמודה ועמודה, למשל עמודה של יורים, אני לא מכיר קומה של יו"רים.

מיכאל איתן: יו"רים זה יושבי ראש ועדות ויושב ראש הכנסת.

מיכאל איתן: יו"ר הכנסת ויושבי ראש ועדות קבועות, בסך הכל 11, יש להם לשכות בוועדה.

מיכאל איתן: חלק מהשרים מקבלים חדרים דפוקים מההילטונים.

שאול יהלום: זה לא צודק לומר דבר כזה, יש להם כמה אלטרנטיבות נוספות.

מיכאל איתן: טוב, אבל כאן בכנסת הם מקבלים את החדרים למעלה, שהם פחות טובים מההילטונים.

שאול יהלום: ההיגיון אומר, שככל שהסיעה גדולה יותר היא תיפול יותר במגוון, סיעות גדולות שיש להם יותר חברים יש להם מגוון של חדרים.

שאול יהלום: נוצר מצב, שדווקא לסיעות הגדולות צמצמת את המגוונים ולסיעות הקטנות נתת מגוונים.

שאול יהלום: לא יכול להיות שלליכוד שיש לו 19 חברים לא יהיה חבר אחד עם חדר בקומה 4 וחצי, לעומת זאת, למפד"ל סיעה קטנה יש חבר אחד עם חדר בקומה ארבע וחצי.

מיכאל איתן: נתתי לליכוד יותר גרוע מקומה ארבע וחצי, את החדרים הגרועים ביותר נתתי לליכוד ולעבודה.

שאול יהלום: מה הכי גרוע?

מיכאל איתן: "ישראל אחת" קיבלה בקרוואן את החדר של חבר הכנסת פינס, שזה החדר הכי גרוע בבניין, והליכוד קיבל בקומה ארבע וחצי חדר אחד לא כפול, אלה שני החדרים הכי גרועים בבניין, נתתי אותם לשתי הסיעות הגדולות.

שאול יהלום: חדר אחד, אבל הליכוד הוא פי חמש מהמפד"ל.

מיכאל איתן: יותר מזה, כאשר הייתה חלוקה לפי באדר עופר, לליכוד ולעבודה הגיע עוד חדר נוסף בהילטונים, אמרתי עד כאן.

מיכאל איתן: חבר הכנסת יהלום, אתה מתווכח אתי, אני מוכן לשבת אתך ולהציג לך עובדות.

שאול יהלום: זה לא יכול להיות, סיעות הקואליציה ששופר מעמדם, לא כאן אבל בממשלה, אני אומר לך, הן צריכות לספוג ולא הסיעות שנשארו באופוזיציה.

מיכאל איתן: מעולם לא התחשבו בעובדה שלסיעה יש שרים על מנת לשנות את הרכב האגף החדש.

שאול יהלום: אני לא מדבר על האגף החדש.

מיכאל איתן: אם פתרת את בעיית האגף החדש אני פותר לך את כל שאר הבעיות.

מיכאל איתן: לגבי המושג לשכת קרוואן, בקרוואנים החדשים יש ארבע לשכות נאות מאוד, העדפנו לתת אותן לסיעות היחיד, שזה חדרים אישיים של הח"כ אבל זה מדובר גם בחברי כנסת שהם סיעת יחיד.

מיכאל איתן: זה חדר שיש בו מחיצה, מקום למזכירה, וגם לשכה של חברי הכנסת.

מיכאל איתן: בגודל הם דומים מאוד לאגף החדש, באיכות הרבה פחות.

מיכאל איתן: מאחר וחבר כנסת בודד לא זכאי לאגף החדש והם בכל אופן סיעה, אני חושב שמגיע להם.

מרינה סולודקין: אתה פוגע בסיעת "ישראל בעלייה", אני יושבת בקרוואן - - -

שאול יהלום: אני מבקש לא לשנות את מעמדי.

נעמי חזן: אני מבקשת לדעת, ישנו נוהג קבוע בכנסת, או ועדת הכנסת או ועדה מטעמה עוסקת בעניין החדרים, עשיתי את זה כבר שתי קדנציות, כנראה שהייתה כאן התכנסות שלא בהסכמה של חלק מהסיעות, אני רוצה להבין, על סמך מה חבר הכנסת איתן אומר לחבר הכנסת שאול יהלום, אני אסדר לך.

נעמי חזן: לא התייעצת אתנו, הייתה כאן התייעצות לא חוקית, ועדת הכנסת תמיד כוננה ועדת חדרים ששברה את הראש, למה זה לא נעשה?

נעמי חזן: יש לי הרבה מה לומר לחבר הכנסת מיקי איתן, אני מבקשת שתהיה התייעצות של ועדת חדרים, שוועדת הכנסת תקים ועדת חדרים ונעשה את זה כמו שצריך, על כל חצי משפט של חבר הכנסת איתן, יש לי מה לומר.

זאב בוים: יושב ראש ועדת הכנסת הוא זה שביקש מחבר הכנסת איתן לעזור לו על רקע פנייה של מזכירות הכנסת למצוא חדרים לממשלה הנוכחית, מזכירות הכנסת פנתה והציגה בעיה ליושב ראש ועדת הכנסת.

זאב בוים: יושב ראש ועדת הכנסת אמר, שיש חבר כנסת מקצוען בעניין הזה, הוא הסכים להתנדב לנושא.

זאב בוים: ביקש יושב ראש ועדת הכנסת מחבר הכנסת מיקי איתן להיכנס לתוך המדוכה עם אנשי המקצוע.

נעמי חזן: פניתי אתמול לסגן מזכיר הכנסת וביקשתי להיות מוזמנת לאותה התייעצות, לא הוזמנתי.

זאב בוים: על זה אני לא יכול לענות.

סגן מזכיר הכנסת דוד לב: לדעתי זו הצעה טכנית שדינה להידון או בוועדת הכנסת או בוועדת חדרים.

נעמי חזן: אני מבקשת שוועדת הכנסת תקים ועדת חדרים שתדון בחלוקת החדרים.

זאב בוים: חבר הכנסת מיקי איתן יחד עם מזכירות הכנסת הכינו עבודת מטה שמובאת כאן בפני חברי הוועדה, הוא לא בא עם הצעה מוגמרת וסופית, תתקיים התייעצות ונגיע להסכמות.

נעמי חזן: כרגע אנחנו מנהלים את הדיון בישיבה של ועדת הכנסת, הצעתי היא, שוועדת הכנסת תכונן ועדת חדרים על מנת שנוכל ללבן חלק מהבעיות.

זאב בוים: אני רוצה לומר לך, שאם עכשיו תקום ועדת חדרים, תועלת מזה לא תצמח.

נעמי חזן: בגלל שכל החברים שלך או שרים או בהילטון.

נעמי חזן: ועדת הכנסת צריכה להקים ועדת חדרים.

מרינה סולודקין: מה שקורה בכנסת החמש עשרה זה בלתי נסבל.

מרינה סולודקין: אנחנו מזה שנתיים בכנסת ואני עברתי כבר ארבעה חדרים ועכשיו אני צופה מעבר נוסף, רוצים להעביר אותי מהחדר שלי שנמצא בקרוואן ד'.

מיכאל איתן: אם את רוצה להישאר בו, נשאיר לך אותו, אין בעיה.

מרינה סולודקין: לי זה לא נראה טוב.

אלי בן-מנחם: למה לחברת הכנסת ג'בארה מגיע חדר - - -

נעמי חזן: מה עם רן כהן שהיה שר?

אלי בן-מנחם: שייתנו לו באגף החדש.

נעמי חזן: אין לי מקום לשים אותו.

נעמי חזן: קיבלתם חדר ליושב ראש אופוזיציה, איפה החדר שלי ליושב ראש?

מרינה סולודקין: העיקרון פשוט, אסור לעודד פילוג בכנסת.

אלי בן-מנחם: עברתי על הנייר שהכין חבר הכנסת איתן, לדעתי נעשה עבודה הוגנת, בעיקר לגבי סיעת מרצ.

אלי בן-מנחם: אל תשכחו שלא הגענו לכנסת חדשה, הכנסת היא המשך של הכנסת הקיימת.

אלי בן-מנחם: אסור לשכוח שמי שנמצא היום בחוץ יכול להיות מחר בפנים.

אלי בן-מנחם: היום אני שומע מחברת הכנסת חזן שצריך להתחשב באופוזיציה, לא שמעתי אותה אומרת זאת כשהיא הייתה בקואליציה.

אלי בן-מנחם: 12 שנה אני בכנסת, בקדנציה הזאת נכנסתי מאוחר, במשך שנה וחצי לא היה לי חדר וישבתי במליאה, אז מה, זה היה צודק?

אלי בן-מנחם: צריכה להיות הגינות במערכת הזאת.

אלי בן-מנחם: לדעתי החלוקה צודקת מבחינת גודל הסיעות, אם יש בעיה בקומה ארבע וחצי וכדומה אפשר לפתור את הבעיות הללו בדרכי נועם.

אלי בן-מנחם: אדוני היושב ראש, אני מבקש לאשר את ההצעה הזאת על הבסיס שמונח לפנינו.

יוסי כץ: מה דעתכם, שוועדת הכנסת תדון בערעורים על בסיס ההצעה של חבר הכנסת מיקי איתן?

נעמי חזן: לא הייתה התייעצות עם הסיעות, זה לא בא בחשבון.

נעמי חזן: יש חבר כנסת אחד של הליכוד של יהיה בהילטון.

שאול יהלום: אחד העקרונות שצריך להנחות אותנו, שצריך לשמור על החדרים לפחות במשך קדנציה.

שאול יהלום: אני אומר, סיעה שלא היה בה שינוי, לא התפלגה, לא צריך לגעת בה.

מיכאל איתן: בסדר גמור.

שאול יהלום: אתה אומר שאם סיעה התחלקה לשתי סיעות יחיד באמצע קדנציה, פתאום תקבל שני קרוואנים כמו הילטון, זה לא מקובל.

שאול יהלום: אני מבקש שמה שהיה הוא שיהיה, לא מבקש יותר מזה.

מיכאל קליינר: הייתי בסיעה שבניגוד לסיעות אחרות שנבחרו אינטגרלית, פתאום ח"כים החליטו שהם לא רוצים סיעה חדשה, על פי המיקום ברשימה הייתי השני באותה רשימה, אבל באותה רשימה של כמה מפלגות החליטו לתת לי חדר שבו אתה יושב יחד עם המזכירה ואתה מארח אורחים, פרלמנטרים מחוץ לארץ.

מיכאל קליינר: כאשר הוכרנו כסיעה אמרו מגיע לכם חדר סיעה אבל לא נתנו לנו, ישבנו בתוך חדרון עם המזכירה, חדר סיעה לא קיבלנו, לסיעות יחיד אחרות היו הילטונים.

יוסי כץ: נמצא לך פתרון.

שאול יהלום: מה קרה היום?

שאול יהלום: אתה באמצע קדנציה.

מיכאל איתן: אני מתנצל שדברי ההסבר שלי לא היו במקום.

מיכאל איתן: ההצעה הזאת היא הצעה לעיון בלבד.

מיכאל איתן: לא הסברתי, פרט להילטונים, כל שאר החדרים הם שווה ערך פחות או יותר חוץ מכה זיפתים לגמרי, כל השאר התאמות אישיות, קרוואן כפול או 4.5 כפול זה כמעט אותו הדבר.

יוסי כץ: על בסיס הצעתו של חבר הכנסת מיקי איתן, אני מציע שתקום ועדה שחברים בה: מיקי איתן, שאול יהלום, נעמי חזן ואלי בן מנחם.

מיכאל קליינר: אני חושב שצריך להיות גם נציג מהסיעות הקטנות.

נעמי חזן: אני תשע שנים בכנסת, אף פעם לא עשו חלוקה בשיטה פרזיטית כזאת.

יוסי כץ: יש שתי אפשרויות, האחת, שוועדה כזאת תדון בערעורים או בהסגות על ההצעה.

יוסי כץ: האפשרות השנייה, שיגישו אליי הסגות ואני אקבל החלטה.

מיכאל קליינר: אני מציע, שחבר הכנסת יוסי כץ יחד עם חבר הכנסת מיקי איתן יקבלו החלטה.

יוסי כץ: בסדר, חבר הכנסת מיקי איתן ואנוכי.

נעמי חזן: לא מקובל עליי.

יוסי כץ: אם יש לך הסגות תשבי אתנו.

נעמי חזן: יש לי הסגות, אבל זו לא ועדת חדרים.

מיכאל איתן: תביאי הצעה נוספת למליאה.

נעמי חזן: זו לא שאלה של מליאה.

מיכאל איתן: למליאת הוועדה.

נעמי חזן: אני רוצה נציג אופוזיציה, לא ייתכן שאין נציג לאופוזיציה.

מיכאל איתן: בסדר, נציג לאופוזיציה, נצרף אותך.

מיכאל איתן: חברת הכנסת נעמי חזן, מיקי איתן ואנוכי.

אלי בן-מנחם: אנחנו הסיעה הגדולה ביותר, גם אני רוצה להיות נציג.

אלי בן-מנחם: אני גם רוצה להיות בוועדה.

אלי בן-מנחם: צריך להיות כאן צדק, הנייר הזה פעול על פי קריטריונים צודקים.

אלי בן-מנחם: יש לי הצעה אחרת, שתביא את ההצעה של מיקי איתן לאישור מליאת ועדת הכנסת.

אלי בן-מנחם: את רוצה הסכמה, בבקשה.

נעמי חזן: בהסכמה צריך לשמוע את כל הצדדים.

יוסי כץ: ההצעה היא כזאת, חבר הכנסת מיקי איתן ואנוכי חברים בוועדת הסגות, מי שרוצה יגיש לוועדה הזאת את ההסגות.

יוסי כץ: מקובל עליכם?

אלי בן-מנחם: כן.

נעמי חזן: אבל אין נציג לאופוזיציה.

יוסי כץ: זה לא עניין לאופוזיציה, אנחנו נשמור על הזכויות שלכם, מה את דואגת.

נעמי חזן: לא עושים זאת כך, יש ועדת חדרים לשם כך.

יוסי כץ: חבר הכנסת בן מנחם מחליף אותי.

יוסי כץ: אם כך חברים בוועדה, אלי בן מנחם, נעמי חזן ומיקי איתן.

יוסי כץ: אני מעמיד זאת להצבעה, מי בעד ירים את ידו.

יוסי כץ: בעד – 3 נגד – אין נמנעים – אין ההצעה נתקבלה.

יוסי כץ: ההצעה נתקבלה, אני מודה לכם, הישיבה נעולה.